Árbol

Un árbol u abre (d'o latín < arbor) ye una planta que puet creixer dica mas de cinco metros d'altaria gracias a una estructura que forma un tronco, y eventualment ramificacions ditas ramas y brancas. Os árbols son plantas perennes que por un regular viven muitos anyos. En o sentito botanico, os árbols son plantas con fusta. A fusta, conoixita tamién como xilema secundario, se produce por una capa de celulas, o cambium vascular, situata baixo a crosta. A formación d'a fusta ye un proceso repetitivo que superposa una nueva capa dencima d'as anteriors. O resultato a sobén ye visible en forma d'aniellos de creiximiento. Os solos grupos que contienen plantas con fusta, y por tanto árbols en o sentito estricto d'o termin, son as chimnospermas y as anchiospermas dicotiledonias. Os árbols presentan una mayor lonchevidat que atros tipos de plantas. Bellas especies d'árbols (como as secuoyas) pueden blincar d'os 100 metros d'altaria, y gosan vivir mils de anyos. Os primers árbols apareixen en a Tierra fa bels 370 millons d'anyos, en o periodo Devoniano, y yeran os antipasatos d'as coniferas actuals. O desarrollo en altaria y a ramificación d'as brancas permiten a los árbols agrandir a suya capacidat d'espleitación d'o espacio aerio. A distribución d'as fuellas a diferents livels permite a l'árbol agrandir a superficie d'intercambio ta la fotosintesi. A suya gran capacidat fotosintetica fa que os árbols chuguen un papel important en os ciclos ecolochicos terrestres, gracias a la suya capacidat d'almagacenamiento de carbonio, o suyo rol en o ciclo de l'augua, y a formación d'os ecosistemas complexos que son as selvas, fuent y refuchios d'a biodiversidat. Os árbols tamién representan una fuent considerable de recursos ta la especie humana, tanto de materials (prencipalment fusta) como de provisions (particularment fruitos), entre atros. Ocupan un puesto real y simbolico important en cuasi totas as culturas d'o mundo. Bibliografía (en) Pakenham, Thomas . Remarkable Trees of the World. (2002). ISBN 0-297-84300-1 (en) Pakenham, Thomas. Meetings with Remarkable Trees.(1996). ISBN 0-297-83255-7 (en) Colin Tudge. The Secret Life of Trees. How They Live and Why They Matter. Allen Lane. Londres (2005). ISBN 0-7139-9698-6. Se veiga tamién Árbol de Sobrarbe. Árbols sagratos. Notas Referencias Vinclos externos (ca) Arbols monumentals. (de) Información sobre os arbols.